
ROMÂNIA

JUDEȚUL ALBA

MUNICIPIUL ALBA IULIA
PRIMAR
Nr.123.113/2025

REFERAT DE APROBARE
pentru proiectul de hotărâre  privind aprobarea transmiterii în folosință gratuită către Uniunea Artiștilor Plastici din România a unui spațiu din componența spațiului comercial (Galeriile de Artă), situat în Alba Iulia, B-dul 1 Decembrie 1918, nr.111, bl.M10, ap.U1, parter

Prin proiectul de hotărâre supus spre dezbatere Consiliului Local al municipiului Alba Iulia, propun să se ia în discuție transmiterea în folosință gratuită către Uniunea Artiștilor Plastici din România, a unui spațiu în suprafață de 38,24 mp din componența spațiului comercial (Galeriile de Artă), proprietate publică a municipiului Alba Iulia, situat în Alba Iulia pe B-dul 1 Decembrie 1918, nr.111, bl.M10, ap.U1, parter, înscris în CF nr.70476-C1-U23 Alba Iulia, cu nr.cadastral 70476-C1-U23, cu suprafață construită de 122 mp și suprafața utilă de 105 mp, având cod de clasificare 1.6.2. și valoarea de inventar de 1.454.486,53 lei, în scopul amenajării ca magazin pentru valorificarea dreptului de autor al membrilor Uniunii Artiștilor Plastici din România și desfășurării de activități culturale.


La întocmirea proiectului de hotărâre, s-au avut în vedere următoarele:


Prin cererea înregistrată la Primăria municipiului Alba Iulia sub nr.108.102/15.09.2025, Uniunea Artiștilor Plastici din România, solicită transmiterea în folosință gratuită a unui spațiu situat în incinta spațiului care adăpostește Galeriile de Artă din Alba Iulia, pentru ca artiștii plastici profesioniști din România să-și poată valorifica operele de artă pe care le realizează în atelierele proprii.

Potrivit dispozițiilor art.1 din Decretul nr.266/1950 ”Uniunea Artiștilor Plastici din Republica Populară Română este persoană juridică de utilitate publică, cu sediul în București”.


Chiar dacă acest document este mai vechi la redactarea prezentului proiect de hotărâre am avut în vedere dispozițiile art. 85 din OG nr.26/2000 cu privire la asociații și fundații, cu modificările și completările ulterioare, prin care se dispune că ”persoanele juridice de utilitate publică - asociaţii, fundaţii sau alte organizaţii de acest fel - înfiinţate prin legi, ordonanţe, decrete-lege, hotărâri ale Guvernului sau prin orice alte acte de drept public nu intră sub incidenţa prevederilor prezentei ordonanţe, ci rămân supuse reglementărilor speciale care stau la baza înfiinţării şi funcţionării lor”.Prin urmare, Uniunea Artiștilor Plastici din România nu și-a pierdut niciodată personalitatea juridică și nici statutul de persoană juridică de utilitate publică de la data înființării ei.


Uniunea Artiștilor Plastici din România funcționează în conformitate cu statutul adoptat la data de 20 octombrie 1950 de Conferința Artiștilor din Republica Populară Română, funcționarea Uniunii fiind supusă reglementărilor speciale ale Decretului-lege nr.27/1990 privind organizarea și funcționarea în condiții de autonomie economică a organizațiilor de scriitori, artiști plastici și compozitori, creatori de film și teatru. 


Deși prin cererea depusă, petenta solicită transmiterea acestui spațiu cu titlu de comodat fără a preciza o anumită perioadă de timp pentru care să opereze această transmitere, vă propun transmiterea în folosință gratuită a spațiului ce face obiectul prezentului proiect de hotărâre pentru o perioadă de 10 ani, având în vedere dispozițiile art.874 alin.(1) din Legea nr.287/2009 privind Codul civil, republicată, cu modificările și completările ulterioare, potrivit cărora ”dreptul de folosință asupra bunurilor proprietate publică se acordă cu titlu gratuit, pe termen limitat, în favoarea instituțiilor de utilitate publică”.

La redactarea proiectului de hotărâre, au fost avute în vedere cele de mai sus, precum și dispoziţiile  art.129 alin.(2) lit."c", coroborat cu art.129 alin.(6) lit.”b”, ale art.139 alin.(3) lit.”g”, ale art.196 alin.(1) lit.”a”, art.297 alin.(1) lit.”d”, art.349, art.350, art.351 și art.352 din OUG nr.57/2019 privind Codul Administrativ, cu modificările și completările ulterioare.

